Informácie pre voliča s trvalým pobytom na území Slovenskej republiky

**Volič**(občan Slovenskej republiky, ktorý najneskôr v deň konania volieb dovŕši 18 rokov veku)**, ktorý má trvalý pobyt na území Slovenskej republiky môže voliť vo volebnej miestnosti, v ktorej zozname voličov je zapísaný podľa miesta svojho trvalého pobytu.**

Volič, ktorý má trvalý pobyt na území Slovenskej republiky a v deň konania volieb nebude môcť voliť v mieste svojho trvalého pobytu vo volebnom okrsku, v ktorého zozname voličov je zapísaný, môže požiadať **obec, v ktorej má trvalý pobyt** o vydanie hlasovacieho preukazu **od 7. 2. 2024**. Obec na základe žiadosti vydá voličovi hlasovací preukaz.

**Hlasovací preukaz**

Obec vydá voličovi hlasovací preukaz len **na ten deň konania volieb** prezidenta Slovenskej republiky, **ktorý volič  uviedol vo svojej žiadosti**. Volič môže požiadať obec svojho trvalého pobytu o vydanie hlasovacieho preukazu **na prvé i druhé kolo** volieb prezidenta Slovenskej republiky súčasne. **Táto požiadavka musí byť zo žiadosti voliča zrejmá.**

Volič môže požiadať o vydanie hlasovacieho preukazu:

**osobne**, najneskôr posledný pracovný deň predo dňom konania volieb **(t.j.** **pre prvé kolo volieb** **najneskôr 22. 3. 2024; pre druhé kolo volieb najneskôr 5. 4. 2024**)  v úradných hodinách obce.

Obec vydá hlasovací preukaz bezodkladne.

**v listinnej podobe**  tak, aby žiadosť o vydanie hlasovacieho preukazu bola doručená obci najneskôr 15 pracovných dní predo dňom konania volieb **(t.j. pre prvé kolo volieb najneskôr 4. 3. 2024; pre druhé kolo volieb najneskôr 14. 3. 2024)**,

**elektronicky tak**, aby žiadosť o vydanie hlasovacieho preukazu bola doručená obci najneskôr 15 pracovných dní predo dňom konania volieb **(t.j. pre prvé kolo volieb najneskôr 4. 3. 2024;*pre druhé kolo volieb najneskôr 14. 3. 2024*).** Obec na tieto účely zverejňuje na svojom webovom sídle elektronickú (e-mailovú) adresu na doručovanie žiadostí.

Žiadosť o vydanie hlasovacieho preukazu musí obsahovať tieto údaje o voličovi:

• meno a priezvisko, rodné číslo, štátnu príslušnosť, adresu trvalého pobytu (obec, ulica, číslo domu), adresu, na ktorú obec doručí hlasovací preukaz.

**Obec zašle hlasovací preukaz voličovi na adresu, ktorú uviedol v žiadosti najneskôr 3 pracovné dni od doručenia žiadosti doporučenou zásielkou „*Do vlastných rúk*“.**

Ak volič v písomnej žiadosti alebo elektronickej žiadosti uvedie, že hlasovací preukaz prevezme iná osoba, musí v žiadosti uviesť jej meno, priezvisko a číslo občianskeho preukazu. Podpis voliča na žiadosti nemusí byť úradne osvedčený. Táto osoba preukazuje svoju totožnosť občianskym preukazom a prevzatie hlasovacieho preukazu potvrdzuje svojím podpisom.

Volič, ktorému bol vydaný hlasovací preukaz, môže voliť aj vo volebnej miestnosti príslušnej podľa miesta jeho trvalého pobytu, avšak  len s hlasovacím preukazom.

|  |
| --- |
|  **Hlasovací preukaz je platný len pre ten deň konania volieb, ktorého dátum je na ňom uvedený a len spolu s občianskym preukazom.** |

Elektronická adresa na doručovanie žiadosti o vydanie hlasovacieho preukazu je miestnyurad@mc-cunovo.sk